text: Gymnasieelever barrikaderer lærerværelset
  27 oktober 2015 kl. 15.41
  Gymnasieelever i hele landet nedlægger undervisningen og demonstrerer på torsdag.
  Gymnasieelever fra hele Danmark mødes på torsdag til demonstrationer i København og Aarhus.
  - Vi demonstrerer mod den ny finanslov, fordi den rammer gymnasierne hårdt. Det er vi utilfredse med, da det kan få store konsekvenser som eksempelvis lærerfyringer, siger Alexander Rønnest fra 3. Ig på Munkensdam Gymnasium.
  Derfor samles eleverne i kantinen på Munkensdam Gymnasium efter første time torsdag, hvor eleverne skal stemme om, om de ønsker at nedlægge undervisningen. Er det tilfældet, så barrikaderer eleverne lærerværelset og laver en række aktiviteter som bannerskrivning, kortspil og ser film.
  Klokken 13 kører en bus så fra Kolding mod demonstrationen i Aarhus, hvor gymnasieeleverne fra Kolding mødes med gymnasieelever fra resten af Danmark.
  - Ungdommen er jo fremtiden, og derfor forstår vi ikke, hvorfor de vil spare her, siger Alexander Rønnest.
  